Tålmodigheden slap formentlig op, da en 29-årig mandlig bilist tirsdag aften kørte bag en transport med møllevinger, som var på vej fra motorvej E45 mod rundkørslen ved Høvejen i Nørresundby. Tilsyneladende mente han, at transporten gik for langsomt, og derfor steg han ud af sin bil og truede chaufføren i en følgebil. Ifølge vagtchefen ved Nordjyllands Politi truede han først chaufføren verbalt, og derefter med en kniv. Ingen kom til skade ved episoden, men flere bilister overværede hændelsen. Den 29-årige mand ringede efterfølgende til politiet og meldte sig selv. Sigtelse: Forsøgte at påkøre fører Fredag blev den 29-årige mand fremstillet i grundlovsforhør ved Retten i Aalborg. Han blev sigtet på forsøg på vold efter paragraf 245 ved at slå ud efter føreren med ukendte genstande. Derudover blev han sigtet for at køre frem mod føreren og forsøge at påkøre ham. Det oplyser Sofie Stokholm, der er anklagerfuldmægtig ved Nordjyllands Politi. Manden nægtede sig skyldig i sigtelsen, og dommeren valgte at løslade ham. - Sigtelsen opretholdes, og nu skal vi så vurdere, om der skal rejses en sag, siger Sofie Stokholm.

Opsummering:
En 29-årig mand er fortsat sigtet for forsøg på vold mod en chauffør i en følgebil, som kørte bag ved en transport med møllevinger.